Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2012/011 DK/Vestas από την Δανία) /* COM/2013/0703 final */





ΑΙΤΙΟΛΟΓΙΚΗ ΕΚΘΕΣΗ Βάσει του σημείου 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] επιτρέπεται η κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω ενός μηχανισμού ευελιξίας, στο πλαίσιο του μέγιστου ετήσιου ποσού των 500 εκατομμυρίων ευρώ πέραν των σχετικών κονδυλίων του δημοσιονομικού πλαισίου. Οι κανόνες που εφαρμόζονται στις συνεισφορές του ΕΤΠ καθορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2]. Στις 21 Δεκεμβρίου 2012 η Δανία υπέβαλε την αίτηση EGF/2012/011 DK/Vestas για χρηματοδοτική συνεισφορά από το ΕΤΠ, έπειτα από απολύσεις στον Όμιλο Vestas στη Δανία. Ύστερα από προσεκτική εξέταση της αίτησης, η Επιτροπή συμπέρανε, σύμφωνα με το άρθρο 10 του κανονισμού (ΕΚ) αριθ. 1927/2006, ότι ικανοποιούνται οι όροι χρηματοδοτικής συνεισφοράς στο πλαίσιο του εν λόγω κανονισμού. ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ Βασικά στοιχεία: || Αριθ. αναφοράς ΕΤΠ || EGF/2012/011 Κράτος μέλος || Δανία Άρθρο 2 || α) Κύρια επιχείρηση || Όμιλος Vestas Προμηθευτές και παραγωγοί επόμενου σταδίου || 0 Περίοδος αναφοράς || 18.9.2012 – 18.12.2012 Ημερομηνία έναρξης των εξατομικευμένων υπηρεσιών || 1.3.2013 Ημερομηνία εφαρμογής || 21.12.2012 Απολύσεις κατά τη διάρκεια της περιόδου αναφοράς || 611 Απολύσεις πριν και μετά την περίοδο αναφοράς || 0 Σύνολο επιλέξιμων απολυμένων εργαζομένων || 611 Απολυμένοι εργαζόμενοι που αναμένεται να συμμετάσχουν στα μέτρα || 611 Δαπάνες για τις εξατομικευμένες υπηρεσίες (σε ευρώ) || 12 151 287 Δαπάνες για τη χρήση του ΕΤΠ[3] (σε ευρώ) || 578 000 Δαπάνες για τη χρήση του ΕΤΠ (%) || 4,54 Συνολικός προϋπολογισμός (σε ευρώ) || 12 729 287 Συνεισφορά του ΕΤΠ (50 %) (σε ευρώ) || 6 364 643 1. Η αίτηση υποβλήθηκε στην Επιτροπή στις 21 Δεκεμβρίου 2012 και συμπληρώθηκε με επιπρόσθετα στοιχεία έως τις 16 Ιουλίου 2013. 2. Η αίτηση πληροί τους όρους για παρέμβαση του ΕΤΠ, που αναφέρονται στο άρθρο 2 στοιχείο α) του κανονισμού (ΕΚ) αριθ. 1927/2006, και υποβλήθηκε εντός της προθεσμίας των 10 εβδομάδων η οποία προβλέπεται στο άρθρο 5 του εν λόγω κανονισμού. Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης ή της παγκόσμιας χρηματοπιστωτικής και οικονομικής κρίσης 3. Προκειμένου να τεκμηριωθεί η σχέση μεταξύ των απολύσεων και των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης, η Δανία ισχυρίζεται ότι ο κατασκευαστικός κλάδος ανεμογεννητριών στην ΕΕ, ο οποίος περιλαμβάνεται στη NACE Αναθ. 2 τμήμα 28 («Κατασκευή μηχανημάτων και ειδών εξοπλισμού»), έχει επηρεαστεί σοβαρά από τις αλλαγές στη μορφή του παγκόσμιου εμπορίου, που οδηγούν σε σημαντική μείωση του μεριδίου αγοράς της ΕΕ. Η Δανία εξηγεί την κατάσταση αυτή αναφέροντας ότι, ενώ η ζήτηση για εγκαταστάσεις ανεμογεννητριών είναι στάσιμη στην Ευρώπη, η παγκόσμια αγορά, ιδίως στην Ασία, έχει αναπτυχθεί ταχέως. Για πρώτη φορά το 2010, πάνω από το μισό όλων των νέων ανεμογεννητριών προστέθηκε εκτός των παραδοσιακών αγορών της Ευρώπης και της Βόρειας Αμερικής. Η εξέλιξη αυτή οφείλεται κυρίως στη συνεχιζόμενη οικονομική μεγέθυνση της Κίνας, στην οποία αντιστοιχούν οι μισές από τις νέες εγκαταστάσεις ανεμογεννητριών παγκοσμίως[4]. Οι κινέζοι κατασκευαστές ανεμογεννητριών, που γίνονται όλο και πιο ανταγωνιστικοί σε ό, τι αφορά την ποιότητα και την τιμή, όχι μόνο παρέχουν λύσεις στις δικές τους επεκτεινόμενες αγορές, αλλά επίσης διεισδύουν στην ευρωπαϊκή αγορά. Ως αποτέλεσμα της δυναμικής παγκόσμιας ανάπτυξης του συγκεκριμένου κλάδου, το μερίδιο της Ευρώπης στη συνολική παραγωγική ικανότητα μειώθηκε από 66% το 2006 σε 27,5% το 2012[5]. 4. Επιπλέον, το επιχείρημα της Δανίας είναι ότι πρόκειται για μόνιμη τάση. Η ζήτηση για ανανεώσιμη ενέργεια, συμπεριλαμβανομένης της αιολικής, θα αυξηθεί σημαντικά, αλλά θα μετατοπιστούν οι αγορές. Ενώ η αιολική ενέργεια ήταν κλάδος στον οποίο επικρατούσαν οι ευρωπαϊκές βιομηχανίες έως το 2006 και μέχρι πρόσφατα υπήρχε ισόρροπη αύξηση μεταξύ Ευρώπης, Ασίας και ΗΠΑ, εμφανίζεται άνοδος της ζήτησης αιολικής ενέργειας στην Ασία και στη Βόρεια Αμερική τώρα, μεσοπρόθεσμα στη Νότια Αμερική και μακροπρόθεσμα στην Αφρική. Η κατασκευή και η συντήρηση του εξοπλισμού θα μετακινηθεί στα μέρη όπου υπάρχει ζήτηση και σε περιοχές με ταχεία οικονομική ανάπτυξη. Επιπλέον, οι ευρωπαίοι παραγωγοί, εξαιτίας του σημαντικά χαμηλότερου κόστους εργασίας και του υψηλού κόστους μεταφοράς των ογκωδών τμημάτων των ανεμογεννητριών, αναγκάζονται να μετακινήσουν την παραγωγή τους πιο κοντά στις πλέον δυναμικές αγορές τελικών χρηστών, ώστε να εξασφαλίσουν την ανταγωνιστικότητά τους και τη θέση τους στην αγορά. Αυτό έχει ως αποτέλεσμα η παραγωγή να μεταφέρεται σταδιακά εκτός ΕΕ. 5. Ο Όμιλος Vestas έχει βιώσει την τάση που περιγράφεται παραπάνω. Για να διατηρήσει την πρωτοκαθεδρία του στην αγορά, ο Όμιλος Vestas εφάρμοσε πρόσφατα νέα στρατηγική με βάση την αρχή «στην περιοχή μας, για την περιοχή μας» με σκοπό, να μειώσει τα έξοδα παραγωγής και μεταφοράς, να περιορίσει τις αποστάσεις από τους πελάτες και τις αγορές, και να γίνει η ο Όμιλος Vestas πιο ανθεκτικός στις διακυμάνσεις των ισοτιμιών[6]. Λόγω όμως της παγκοσμιοποίησης, οι ανεμογεννήτριες θα κατασκευάζονται εκεί όπου χρειάζονται (ήδη το 2011 το 80-90 % των ανεμογεννητριών κατασκευάστηκαν στις αντίστοιχες περιφέρειες). Επιπλέον, ενώ τα περισσότερα από τα κατασκευαστικά στοιχεία μιας ανεμογεννήτριας παράγονταν από τον ίδιο τον όμιλο στο παρελθόν, η παραγωγή των στοιχείων αυτών θα ανατίθεται όλο και πιο πολύ σε άλλους περιφερειακούς εταίρους και, ως αποτέλεσμα, ο Όμιλος Vestas θα έχει όλο και μικρότερη ανάγκη επενδύσεων, και θα μειώσει το προσωπικό του. 6. Αυτή είναι η τρίτη υπόθεση ΕΤΠ που αφορά τον Όμιλο Vestas και η τέταρτη υπόθεση ΕΤΠ που αφορά τον κλάδο των ανεμογεννητριών. Τα επιχειρήματα που προβλήθηκαν κατά τις προηγούμενες τρεις υποθέσεις (EGF/2010/003 DK/Vestas[7], EGF/2010/022 DK/LM Glasfiber[8], EGF/2010/017 DK/Midtjylland Machinery[9]) παραμένουν σε ισχύ. Αποδείξεις για τον αριθμό των απολύσεων και συμμόρφωση προς τα κριτήρια του άρθρου 2 στοιχείο α) 7. Η Δανία υπέβαλε την παρούσα αίτηση με βάση τα κριτήρια παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006, που απαιτεί τουλάχιστον 500 απολύσεις σε χρονικό διάστημα τεσσάρων μηνών σε επιχείρηση κράτους μέλους, συμπεριλαμβανομένων των εργαζομένων τους οποίους απολύουν οι προμηθευτές της και οι παραγωγοί των επόμενων σταδίων του προϊόντος. 8. Στην αίτηση αναφέρονται 611 απολύσεις στον Όμιλο Vestas κατά την περίοδο αναφοράς από τις 18 Σεπτεμβρίου 2012 έως τις 18 Δεκεμβρίου 2012. Όλες αυτές οι απολύσεις υπολογίστηκαν σύμφωνα με τις διατάξεις του άρθρου 2 δεύτερη παράγραφος τρίτη περίπτωση του κανονισμού (EΚ) αριθ. 1927/2006. Η Επιτροπή έλαβε την επιβεβαίωση που απαιτείται, σύμφωνα με το ίδιο άρθρο, ότι οι εν λόγω απολύσεις έχουν όντως πραγματοποιηθεί. Εξήγηση της απρόβλεπτης φύσης των εν λόγω απολύσεων 9. Οι δανικές αρχές υποστηρίζουν ότι οι περίπου 800 απολύσεις που είχαν γίνει από τον Όμιλο Vestas στον δήμο Ringkøbing-Skjern το 2009/2010 ήταν ήδη απρόβλεπτες, λόγω της ταχείας εξάπλωσης της αιολικής ενέργειας παγκοσμίως. Τον Ιανουάριο του 2012, ο Όμιλος Vestas ανακοίνωσε την πρόθεσή του να προβεί σε άλλες 1 300 απολύσεις εργαζομένων. Μέχρι τα μέσα του 2012 οι απολύσεις στον Όμιλο Vestas έφθασαν τις 1 300 στη Δανία, εκ των οποίων, 788 είχαν συμπεριληφθεί στην προηγούμενη υπόθεση EGF/2012/003 DK/Vestas, που υποβλήθηκε στην Επιτροπή τον Μάιο του 2012. Οι δανικές αρχές δεν περίμεναν επομένως άλλες απολύσεις και εξεπλάγησαν από την ανακοίνωση του Ομίλου Vestas για την απόλυση, τον Σεπτέμβριο του 2012, 611 επιπλέον εργαζόμενους . 10. Το 2009 οι θιγόμενοι ήταν κυρίως χαμηλής ειδίκευσης και ανειδίκευτοι εργαζόμενοι, μετά τη νέα παγκόσμια εμπορική πρακτική να ανατίθεται εργολαβικά η παραγωγή σε χώρες με χαμηλότερο κόστος εργασίας. Εν τω μεταξύ το 2012 οι απολύσεις στον Όμιλο Vestas αφορούσαν σε μεγάλο βαθμό εργαζομένους με υψηλή ειδίκευση και ανώτερο μορφωτικό επίπεδο. Αυτό δεν είχε προβλεφθεί, διότι η Δανία είχε κάνει αξιοσημείωτες επενδύσεις στην έρευνα και την ανάπτυξη στους τομείς της ανανεώσιμης και της αιολικής ενέργειας. Επιπλέον, η δανική κυβέρνηση διαπραγματευόταν μια φιλόδοξη ενεργειακή πολιτική για τα έτη 2012-2020 και σχεδίαζε να προωθήσει την ανάπτυξη περισσότερων ανεμογεννητριών. Τέλος, ο δήμος Ringkøbing-Skjern είχε προβεί σε μεγάλες επενδύσεις σε υποδομές μεταφορών για τις ανεμογεννήτριες Vestas. Αναμενόταν ότι η νέα γενιά ανεμογεννητριών Vestas θα παραγόταν στον δήμο αυτόν. Προσδιορισμός των επιχειρήσεων που προβαίνουν σε απολύσεις και των εργαζομένων που δικαιούνται βοήθεια 11. Η αίτηση αφορά 611 απολύσεις στον Όμιλο Vestas και όλοι δικαιούνται βοήθεια. 12. Η κατανομή των εργαζομένων για τους οποίους ζητείται βοήθεια έχει ως εξής: Κατηγορία || Αριθμός || Ποσοστό Άνδρες || 394 || 64,48 Γυναίκες || 217 || 35,52 Πολίτες ΕΕ || 596 || 97,55 Μη πολίτες της ΕΕ || 15 || 2,45 Ηλικίας 15-24 ετών || 2 || 0,33 Ηλικίας 25-54 ετών || 518 || 84,78 Ηλικίας 55-64 ετών || 88 || 14,40 Άνω των 64 ετών || 3 || 0,49 13. Από πλευράς επαγγελματικών κατηγοριών, η κατανομή έχει ως εξής: Κατηγορία || Αριθμός || Ποσοστό Διευθυντές, διευθύνοντες σύμβουλοι Διευθυντικά στελέχη τμημάτων παραγωγής και επιχειρησιακών τμημάτων || 13 || 2,13 Μηχανικοί, συμπεριλαμβανομένων διευθυντών έργου, προϊσταμένων τμημάτων || 136 || 22,26 Μηχανολόγοι || 141 || 23,08 Υπάλληλοι, προσωπικό γραφείου || 10 || 1,64 Απασχολούμενοι στην παροχή υπηρεσιών || 36 || 5,89 Τεχνίτες μετάλλων, μηχανημάτων και ασκούντες συναφή επαγγέλματα || 3 || 0,49 Χειριστές μηχανών και συναρμολογητές || 132 || 21,60 Βιομηχανικοί εργάτες || 140 || 22,91 14. Σύμφωνα με το άρθρο 7 του κανονισμού (ΕΚ) 1927/2006, η Δανία επιβεβαίωσε ότι εφαρμόζει πολιτική ισότητας μεταξύ γυναικών και ανδρών καθώς και την αρχή της μη διακριτικής μεταχείρισης και ότι θα εξακολουθήσει να εφαρμόζει την ίδια πολιτική κατά τα διάφορα στάδια παρέμβασης του ΕΤΠ, και ιδίως όσον αφορά την πρόσβαση σε αυτό. Περιγραφή της θιγόμενης περιοχής και των αρχών και ενδιαφερόμενων μερών της 15. Οι απολύσεις αφορούν έξι δήμους που βρίσκονται στις γειτονικές περιοχές Midtjylland (Ringkøbing-Skjern, Randers, Favrskov και Aarhus) και Syddanmark (Esbjerg και Varde). Υπάρχουν ακόμη λίγες απολύσεις στην περιφέρεια Sjælland και την περιφέρεια της πρωτεύουσας – Κοπεγχάγη. Το κοινό χαρακτηριστικό όλων των δήμων που εθίγησαν είναι η ταχεία αύξηση της ανεργίας (ιδίως της μακροχρόνιας), με μέση καθαρή αύξηση μεγαλύτερη από 3 ποσοστιαίες μονάδες[10], και η απότομη μείωση των κενών θέσεων εργασίας (ιδίως στη βιομηχανία και την παραγωγή). 16. Ο δήμος Ringkøbing-Skjern επένδυσε σημαντικά στις υποδομές για τον Όμιλο Vestas και τον κλάδο της αιολικής ενέργειας. Άλλοι σημαντικοί τομείς απασχόλησης είναι ο τουρισμός, η γεωργία, οι κατασκευές και οι δημόσιες υπηρεσίες. Κύριο ενδιαφερόμενο μέρος είναι ο δήμος Ringkøbing-Skjern. Ο δήμος έχει την ευθύνη για τη στήριξη των ανέργων στην αναζήτησή τους για νέες θέσεις, καθώς και για τη διοργάνωση δραστηριοτήτων με σκοπό την αναβάθμιση των δεξιοτήτων των εργαζομένων, την ενίσχυση των δεξιοτήτων των αιτούντων εργασία και τη βοήθεια με τη διαδικασία θέσης στόχων. Άλλα ενδιαφερόμενα μέρη: οι δήμοι Varde, Esbjerg, Favrskow, Randers, Aarhus, Roskilde και Κοπεγχάγης, συνδικαλιστικές ενώσεις, ταμεία ασφάλισης ανέργων (A-kasser), εκπρόσωποι των εργοδοτών, οι περιφέρειες Midtjylland, Syddanmark, Sjælland και η περιφέρεια της πρωτεύουσας, τα περιφερειακά συμβούλια απασχόλησης, τα υπουργεία Απασχόλησης, Επιχειρήσεων και Ανάπτυξης και τοπικές επιχειρήσεις. Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό και εθνικό επίπεδο 17. Μετά τις συλλογικές απολύσεις μεγάλης κλίμακας το 2009/2010 και από το Φεβρουάριο έως το Σεπτέμβριο του 2012, που αφορούσαν περίπου 2 000 εργαζομένους του Ομίλου Vestas στον δήμο Ringkøbing-Skjern και τους γειτονικούς δήμους, αυτό το νέο κύμα απολύσεων είναι μεγάλη πρόκληση για τους θιγόμενους δήμους. Περίπου το 50% των απολυμένων εργαζομένων είναι καλά εργαζόμενοι ενώ το υπόλοιπο 50% ανώτερου μορφωτικού επιπέδου εξειδικευμένοι ή ημι-ειδικευμένοι εργαζόμενοι. 18. Η προσέλκυση μιας καινοτόμου επιχείρησης, όπως ο όμιλος Vestas, που παρείχε πολλές θέσεις εργασίας για εξειδικευμένους βιομηχανικούς εργαζόμενους ήταν μεγάλη επιτυχία για τους ενδιαφερόμενους δήμους. Η απώλεια αυτών των θέσεων εργασίας έχει δημιουργήσει προβλήματα στην περιοχή. Όλοι οι ενδιαφερόμενοι δήμοι ανέφεραν ότι δεν υπάρχουν κατάλληλες επαγγελματικές διέξοδοι για τους ανωτέρου μορφωτικού επιπέδου μηχανικούς και το ειδικευμένο προσωπικό οι οποίοι, θα πρέπει να μετακινηθούν για να αναζητήσουν θέση εργασίας και, συνεπώς, θα είναι ακόμη πιο δύσκολο για τους δήμους να προσελκύσουν νέες επιχειρήσεις. Για τους ημι-ειδικευμένους και εξειδικευμένους εργαζομένους, οι πιθανότητες να βρουν θέσεις εργασίας στη βιομηχανία, είναι μικρές, καθώς ο αριθμός των θέσεων εργασίας στη βιομηχανία μειώνεται ταχέως στη Δανία από το 2008 λόγω της παγκοσμιοποίησης. Μαζί με τις θέσεις εργασίας εξειδικευμένων εργαζόμενων στη βιομηχανία, εξαφανίζονται και άλλες τοπικές θέσεις εργασίας στον κλάδο των υπηρεσιών και υποδομών. 19. Οι απολύσεις συμβαίνουν τη στιγμή που η ανεργία αυξάνεται ταχύτατα. Το 2012, ήταν 34 804 στο Syddanmark και 32 571 στο Midjylland (σε σύγκριση με 14 030 και 13 132 αντίστοιχα το 2008)[11]. Συντονισμένη δέσμη εξατομικευμένων υπηρεσιών προς χρηματοδότηση και λεπτομερής περιγραφή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία 20. Όπως για την υπόθεση EGF/2012/003 DK/Vestas, η Δανία προτείνει δέσμη μέτρων για την ενίσχυση των απολυμένων εργαζομένων, η οποία είναι συνεπής με τη στρατηγική «Ευρώπη 2020» για την προώθηση της έξυπνης, βιώσιμης και χωρίς αποκλεισμούς ανάπτυξης. Η δέσμη μέτρων θα προσφέρει εξατομικευμένη, στοχευμένη, ευέλικτη και καινοτόμο βοήθεια για την προετοιμασία των απολυμένων εργαζομένων για νέες θέσεις εργασίας σε μελλοντικά αναπτυσσόμενες περιοχές: – Παροχή συμβουλών, εποπτείας και καθοδήγησης: Εκτιμάται ότι όλοι οι απολυμένοι εργαζόμενοι θα επωφεληθούν από τα μέτρα του σχεδίου. Τα μέτρα αποσκοπούν στην ενίσχυση των εργαζομένων δεδομένου ότι προσδιορίζουν τις ανάγκες τους, διαχειρίζονται την επιμόρφωσή τους, επιλέγουν τα σωστά πακέτα αναβάθμισης προσόντων για τη μεγιστοποίηση του δυναμικού τους και αναπτύσσουν τις ατομικές, κοινωνικές και επαγγελματικές δεξιότητές τους. Οι γενικοί στόχοι είναι η ανάλυση και χαρτογράφηση των προσόντων των συμμετεχόντων, η παροχή εξατομικευμένων συμβουλών, η διατήρηση των κινήτρων καθ'όλη τη διάρκεια του σχεδίου μέσω συνεχούς καθοδήγησης, ανάπτυξης και εντοπισμού των καλύτερων πρακτικών, η επικοινωνία με τους παρόχους επιμόρφωσης και τις επιχειρήσεις. Τα μέτρα αρχίζουν με μια ενδελεχή συνεδρία ενημέρωσης και θα ακολουθήσουν εξατομικευμένες συνεδρίες παροχής συμβουλών κατά τις οποίες θα εξεταστούν και θα καταγραφούν οι ικανότητες των συμμετεχόντων. Η διαδικασία θα παρακολουθείται συνεχώς ώστε να αξιολογείται ο αντίκτυπός της μέσω ερωτηματολογίων και συνεντεύξεων. – Εξατομικευμένα πακέτα στοχευμένης κατάρτισης: Τα πακέτα αυτά θα είναι διαθέσιμα σε όλους τους εργαζομένους της ομάδας-στόχου. Ωστόσο, ορισμένοι απολυμένοι εργαζόμενοι είναι πιθανόν να βρουν νέα θέση εργασίας μετά το στάδιο της καθοδήγησης, οπότε εκτιμάται ότι θα συμμετάσχουν περίπου 500 εργαζόμενοι στο μέτρο αυτό. Τα πακέτα κατάρτισης που έχουν σχεδιαστεί από την ομάδα έργου σε συνεργασία με τους απολυμένους εργαζομένους και τα οποία παρέχονται από τα εκπαιδευτικά ιδρύματα σε όλη τη Δανία, περιλαμβάνουν: – α) μαθήματα διαπολιτισμικών ικανοτήτων (μονοήμερα εργαστήρια όπου οι συμμετέχοντες θα ευαισθητοποιηθούν σχετικά με την ανάγκη απόκτησης διαπολιτισμικών δεξιοτήτων σε ένα παγκοσμιοποιημένο περιβάλλον) – β) μαθήματα γλωσσών (περιλαμβάνονται επαγγελματικές δεξιότητες στα αγγλικά, τη γλώσσα των συνεδριάσεων, συζητήσεις και παρουσιάσεις, τεχνικές γλώσσες, δυνατότητα ανάπτυξης πακέτων εξατομικευμένης γλωσσικής κατάρτισης) – γ) επιχειρηματική κατάρτιση (εισαγωγικό επιχειρηματικό εργαστήριο με σκοπό να δοθούν κίνητρα στους συμμετέχοντες να γίνουν αυτοαπασχολούμενοι ή να ξεκινήσουν τη δική τους επιχείρηση. Οι συμμετέχοντες θα μάθουν πώς να καταρτίζουν ένα επιχειρηματικό σχέδιο και θα λάβουν πληροφορίες για νομικά ζητήματα, για θέματα φορολογίας και ΦΠΑ, πωλήσεων και μάρκετινγκ, ηλεκτρονικό εμπόριο) – δ) άμεσα διαθέσιμα μαθήματα και προγράμματα κατάρτισης (όλοι οι συμμετέχοντες θα έχουν την ευκαιρία να εγγραφούν σε μαθήματα και προγράμματα κατάρτισης της δικής τους επιλογής. – Επιδοτήσεις επιχειρηματικότητας: ποσά έως και 25 000 ευρώ θα διατεθούν για κάθε νεοσύστατη επιχείρηση μετά από ενδελεχή εξέταση 40 ατόμων, μετά τη συμμετοχή τους σε μαθήματα επιχειρηματικότητας και την κατάρτιση ενός σταθερού επιχειρησιακού σχεδίου. Τα κριτήρια αξιολόγησης των επιχειρησιακών σχεδίων θα είναι: δημιουργικότητα, καινοτομία και βιωσιμότητα. Θα ζητηθεί από όλους τους δικαιούχους να συμμετέχουν σε συνεδρίες παρακολούθησης των αποτελεσμάτων σε τακτική βάση και να ετοιμάσουν έκθεση προόδου στο τέλος του σχεδίου του ΕΤΠ. Η πρόοδος των νεοσύστατων εταιρειών θα παρακολουθείται στενά. – 55+ μέτρα με ειδική καθοδήγηση και επανένταξη στην αγορά εργασίας: Περίπου 80 άτομα της ομάδας στόχου, ηλικίας 55 ετών και άνω, θα λάβουν ειδική καθοδήγηση, ατομική παρακολούθηση και παροχή συμβουλών και θα καταβληθεί ιδιαίτερη προσπάθεια για να βρεθούν θέσης επανένταξης γι' αυτά. Καθώς, δυνητικά, βρίσκονται σε μειονεκτική θέση λόγω της ηλικίας τους, τα επαγγελματικά κέντρα και οι συνεργαζόμενοι εταίροι, θα τους προσφέρουν πρακτική άσκηση σε επιλεγμένες εταιρείες που θα μπορούσαν να τους προσφέρουν απασχόληση μετά το στάδιο της περιόδου άσκησης. Θα προταθούν εντατική επαγγελματική καθοδήγηση και παροχή συμβουλών σε όσους τοποθετούνται στις εταιρείες. Εάν χρειαστεί, θα προβλεφθούν επίσης, ειδικά μέτρα στήριξης και κατάρτισης, για να βοηθηθούν να ξεκινήσουν ως επιχειρηματίες. – Ημερήσια επιδόματα ύψους 109 ευρώ ανά εργαζόμενο για κάθε μέρα συμμετοχής στα ενεργά μέτρα για την αγορά εργασίας, με εκτιμώμενο μέσο όρο συμμετοχής 95 ημερών ανά εργαζόμενο (10 400 ευρώ). 21. Οι δαπάνες για τη χρήση του ΕΤΠ που περιλαμβάνονται στην αίτηση, σύμφωνα με το άρθρο 3 του κανονισμού (EΚ) αριθ. 1927/2006, καλύπτουν προπαρασκευαστικές δραστηριότητες, δραστηριότητες διαχείρισης και ελέγχου, καθώς και δραστηριότητες ενημέρωσης και δημοσιότητας. Ο δήμος Ringkøbing-Skjern και η διαχειριστική ομάδα του σχεδίου θα αναπτύξουν σειρά μέσων, με τη συμμετοχή όλων των ενδιαφερόμενων δήμων, για την προβολή και την διάδοση της συμβολής του ΕΤΠ. Θα δημιουργηθούν ιστοσελίδες στους δικτυακούς τόπους των δήμων. Πρόκειται για τακτικά δελτία Τύπου, συνεντεύξεις στα ΜΜΕ και ενημερωτικά δελτία. Ένα τελικό εργαστήριο αντικτύπου θα διοργανωθεί με όλα τα άτομα και τους φορείς που συμμετείχαν στο σχέδιο. Θα διατεθεί υλικό προβολής. 22. Οι εξατομικευμένες υπηρεσίες που παρουσίασαν οι δανικές αρχές αποτελούν ενεργητικά μέτρα της αγοράς εργασίας, στο πλαίσιο των επιλέξιμων ενεργειών που ορίζονται στο άρθρο 3 του κανονισμού (ΕΚ) αριθ. 1927/2006. Οι δανικές αρχές εκτιμούν ότι το συνολικό κόστος ανέρχεται σε 12 729 287 ευρώ, εκ των οποίων οι δαπάνες για τις εξατομικευμένες υπηρεσίες ανέρχονται σε 12 151 287 ευρώ και ότι οι δαπάνες για τη χρήση του ΕΤΠ ανέρχονται σε 578 000 ευρώ (4,54% του συνολικού ποσού). Η συνολική συνεισφορά που ζητείται από το ΕΤΠ είναι 6.364.643 ευρώ (50% του συνολικού κόστους). Δράσεις || Εκτιμώμενος αριθμός εργαζομένων για τους οποίους ζητείται ενίσχυση || Εκτιμώμενο κόστος ανά εργαζόμενο για τον οποίο ζητείται ενίσχυση (σε ευρώ) || Συνολικό κόστος (ΕΤΠ και εθνική συγχρηματοδότηση) (σε ευρώ) Εξατομικευμένες υπηρεσίες [(άρθρο 3 πρώτο εδάφιο του κανονισμού (EΚ) αριθ. 1927/2006)] Παροχή συμβουλών, εποπτεία και ατομική καθοδήγηση || 611 || 1 500 || 916 500 Εξατομικευμένα πακέτα στοχευμένης κατάρτισης || 500 || 7 500 || 3 750 000 Χορηγίες επιχειρηματικότητας || 40 || 25 000 || 1 000 000 55+ Μέτρα με ειδική εποπτεία και ένταξη || 80 || 1 500 || 120 000 Ημερήσια αποζημίωση || 611 || 10 417 || 6 364 787 Υποσύνολο εξατομικευμένων υπηρεσιών || || 12 151 287 Δαπάνες για τη χρήση του ΕΤΠ [άρθρο 3 τρίτο εδάφιο του κανονισμού (ΕΚ) αριθ. 1927/2006] Προπαρασκευαστικές δραστηριότητες || || 28 000 Διαχείριση || || 220 000 Ενημέρωση και δημοσιότητα || || 80 000 Δραστηριότητες ελέγχου || || 250 000 Υποσύνολο δαπανών για την υλοποίηση του ΕΤΠ || || 578 000 Σύνολο εκτιμώμενου κόστους || || 12 729 287 Συνεισφορά ΕΤΠ (50% του συνολικού κόστους) || || 6 364 643 23. Η Δανία επιβεβαιώνει ότι τα μέτρα που περιγράφονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία και ότι θα αποφευχθεί κάθε είδους διπλή χρηματοδότηση. Ημερομηνία(-ες) κατά την οποία/τις οποίες ξεκίνησαν ή έχει προγραμματιστεί να ξεκινήσουν οι εξατομικευμένες υπηρεσίες για τους θιγόμενους εργαζομένους 24. Την 1η Μαρτίου 2013 η Δανία άρχισε την παροχή εξατομικευμένων υπηρεσιών στους θιγόμενους εργαζομένους που περιλαμβάνονται στη συντονισμένη δέσμη μέτρων η οποία προτάθηκε για συγχρηματοδότηση από το ΕΤΠ. Η ημερομηνία αυτή, επομένως, αντιπροσωπεύει την αρχή της περιόδου επιλεξιμότητας για οποιαδήποτε βοήθεια ενδέχεται να χορηγηθεί από το EΤΠ. Διαδικασίες για τη διαβούλευση με τους κοινωνικούς εταίρους 25. Έγιναν διαβουλεύσεις με τους κοινωνικούς εταίρους κατά την προετοιμασία της αίτησης ΕΤΠ. Οι υπηρεσίες απασχόλησης των δήμων Ringkøbing-Skjern, Aarhus, Randers, Favrskov και Varde διαβουλεύθηκαν με την τοπική και την περιφερειακή τους επιτροπή απασχόλησης (LBR και RBR), όπου εκπροσωπούνται οι σημαντικότεροι κοινωνικοί εταίροι, συμπεριλαμβανομένων των συνδικαλιστικών οργανώσεων (LO) και των δανών εργοδοτών (DA). Οι κοινωνικοί εταίροι ενημερώνονται συνεχώς σχετικά με την κατάσταση της υπόθεσης μέσω των επιτροπών απασχόλησης του δήμου Ringkøbing-Skjern και των συνεργαζόμενων δήμων. Η περιφέρεια απασχόλησης Midjylland, η οποία είναι επιφορτισμένη με την επικοινωνία με όλους τους ενδιαφερόμενους κοινωνικούς εταίρους, εκπροσωπείται επίσημα στην επιτροπή που χειρίζεται την υπόθεση. 26. Οι δανικές αρχές επιβεβαίωσαν ότι πληρούνται οι απαιτήσεις που καθορίζονται στην εθνική και ενωσιακή νομοθεσία όσον αφορά τις συλλογικές απολύσεις. Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας 27. Όσον αφορά τα κριτήρια που προβλέπονται στο άρθρο 6 του κανονισμού (ΕΚ) αριθ. 1927/2006, οι δανικές αρχές στην αίτησή τους: · επιβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων · διαβεβαίωσαν ότι οι ενέργειες παρέχουν στήριξη σε μεμονωμένους εργαζόμενους και δεν πρόκειται να χρησιμοποιηθούν για την αναδιάρθρωση εταιρειών ή τομέων · επιβεβαίωσαν ότι οι επιλέξιμες ενέργειες που αναφέρονται ανωτέρω δεν χρηματοδοτούνται από άλλα χρηματοδοτικά μέσα της Ένωσης. Συστήματα διαχείρισης και ελέγχου 28. Η Δανία γνωστοποίησε στην Επιτροπή ότι θα διαχειρίζονται και θα ελέγχουν τη χρηματοδοτική συνεισφορά, οι ίδιοι οργανισμοί που διαχειρίζονται και ελέγχουν και τις παρεμβάσεις του Ευρωπαϊκού Κοινωνικού Ταμείου, του οποίου η διαχειριστική αρχή είναι επίσης η Αρχή Επιχειρήσεων της Δανίας (Danish Business Authority). Ο ρόλος της πιστοποιούσας αρχής θα ανατεθεί σε διαφορετικό τμήμα του ίδιου φορέα. Ελεγκτική αρχή θα είναι η μονάδα ελέγχου ΕΕ της Αρχής Επιχειρήσεων της Δανίας. Χρηματοδότηση 29. Με βάση την αίτηση της Δανίας, η προτεινόμενη συνεισφορά του ΕΤΠ για τη συντονισμένη δέσμη εξατομικευμένων υπηρεσιών (καθώς και η δαπάνη για τη χρήση του ΕΤΠ) ανέρχεται σε 6 364 643 ευρώ, ποσό που αντιπροσωπεύει το 50% του συνολικού κόστους. Η χρηματοδοτική βοήθεια που προτείνει η Επιτροπή στο πλαίσιο του Ταμείου βασίζεται στις πληροφορίες που έδωσε η Δανία. 30. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ, που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την ανακατανομή πιστώσεων, η Επιτροπή προτείνει την κινητοποίηση του ΕΤΠ για το σύνολο του προαναφερόμενου ποσού, το οποίο θα διατεθεί στο πλαίσιο του τομέα 1α του δημοσιονομικού πλαισίου. 31. Το προτεινόμενο ποσό χρηματοδοτικής συνεισφοράς θα διατίθεται για χρηματοδότηση κατά τη διάρκεια των τελευταίων τεσσάρων μηνών του έτους σε ποσοστό πάνω από το 25% του μέγιστου ετήσιου ποσού του ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006. 32. Με την υποβολή της παρούσας πρότασης για κινητοποίηση του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας, της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρήσης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία ως προς το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός από τα δύο σκέλη της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη. 33. Η Επιτροπή υποβάλλει χωριστά αίτηση μεταφοράς για να εγγραφούν στον προϋπολογισμό του 2013 ειδικές πιστώσεις ανάληψης υποχρεώσεων, όπως απαιτείται από το σημείο 28 της διοργανικής συμφωνίας της 17ης Μαΐου 2006. Πηγή των πιστώσεων πληρωμών 34. Οι πιστώσεις από τη γραμμή του προϋπολογισμού του ΕΤΠ θα χρησιμοποιηθούν για την κάλυψη του ποσού των 6 364 643 ευρώ που απαιτούνται για την παρούσα αίτηση. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2012/011 DK/Vestas από την Δανία) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη διοργανική συμφωνία, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[12], και ιδίως το σημείο 28 της συμφωνίας αυτής, Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[13] και ιδίως το άρθρο 12 παράγραφος 3, Έχοντας υπόψη την πρόταση της Ευρωπαϊκής Επιτροπής[14], Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη υποστήριξη στους εργαζομένους που απολύονται ως αποτέλεσμα των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης και να τους βοηθήσει να επανενταχθούν στην αγορά εργασίας. (2) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ετήσιου ανώτατου ορίου των 500 εκατομμυρίων ευρώ. (3) Στις 21 Δεκεμβρίου 2012 η Δανία υπέβαλε αίτηση κινητοποίησης του ΕΤΠ λόγω απολύσεων στον Όμιλο Vestas και τη συμπλήρωσε με πρόσθετες πληροφορίες κατά το διάστημα έως τις 16 Ιουλίου 2013. Η αίτηση πληροί τις απαιτήσεις που προβλέπονται για τον καθορισμό των χρηματοδοτικών συνεισφορών, όπως ορίζονται στο άρθρο 10 του κανονισμού (ΕΚ) αριθ. 1927/2006. Η Επιτροπή προτείνει, συνεπώς, να διατεθεί ποσό 6 364 643 ευρώ. (4) Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλε η Δανία, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2013, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 6 364 643 ευρώ σε πιστώσεις ανάληψης υποχρεώσεων και σε πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ C 139 της 14.6.2006, σ. 1. [2] ΕΕ L 406 της 30.12.2006, σ. 1. [3] Σύμφωνα με το άρθρο 3 τρίτο εδάφιο του κανονισμού (ΕΚ) αριθ. 1927/2006. [4] 'World Wind Energy Association', World Wind Energy Report 2010, Βόννη, Απρίλιος 2011. http://www.wwindea.org/home/images/stories/pdfs/worldwindenergyreport2010_s.pdf [5] 'World Wind Energy association' The World Wind Energy Association 2012 Annual Report', Βόννη, Μάιος 2013. http://www.wwindea.org/webimages/WorldWindEnergyReport2012_final.pdf [6] Ετήσια έκθεση του Ομίλου Vestas (2011). [7] COM(2012) 502 τελικό. [8] COM(2011) 258 τελικό. [9] COM(2011) 421 τελικό. [10] Danmarks Statistik, www.statistikbanken.dk/AUP02 [11] www.dst.dk [12] ΕΕ C 139 της 14.6.2006, σ. 1. [13] ΕΕ L 406 της 30.12.2006, σ. 1. [14] ΕΕ C της, […], […], σ. […].